ריברדייל (סדרת טלוויזיה)

רקע עלילתי

עלילת הסדרה מספרת את סיפורם של ארצ'י אנדרוז ושלושת חבריו, בטי קופר, ג'אגהד ג'ונס וורוניקה לודג', שגרים בעיירת ריברדייל השקטה והמנומנמת השוכנת על גדת הנהר הסוויטווטר ולומדים בתיכון המקומי. עם פתיחת העונה הראשונה, ארצ'י וחבריו מגלים שמתחת למעטה התמים של העיירה, העיירה ותושביה מסתירים סודות אפלים.

עונה 1

במהלך חופשת הקיץ, ביום העצמאות, התאומים בלוסום יוצאים לשייט בנהר הסוויטווטר, אך מתברר כי ג'ייסון, הקוורטרבק המקומי ונער פופולרי בתיכון ריברדייל, טבע בעקבות התהפכות הסירה כי ניסה להביא לאחותו את כפפתה שנפלה  ואילו אחותו, שריל, יצאה בשלום מהתאונה. עם תחילת שנת לימודיהם השנייה, ורוניקה לודג', בתו של היירם לודג', איש עסקים ומאפיונר שנאסר בעקבות אשמת מעילה, מגיעה לעיר ותופסת את תשומת לבו של ארצ'י ובמקביל, ג'אגהד ג'ונס, חברו הטוב ביותר של ארצ'י, מתחיל לכתוב רומן המספר על אירועי הקיץ בריברדייל. על אף שבין ארצ'י לבטי קופר וורוניקה מתפתח משולש אהבה, בטי וורוניקה הופכות במהרה לחברות. ביער, לאחר מפגש חפוז, קווין קלר ומוס מייסון מוצאים את גופתו של ג'ייסון על יד האגם, ומגלים שלמעשה הוא נורה בראשו. במסיבת עיתונאים לכבוד ג'ייסון, שריל בורחת אחרי שהיא הוזה את ג'ייסון; והיא מתוודה בפני ורוניקה שג'ייסון היה אמור "לחזור". למחרת, במהלך שיעור מדעים, שריל נעצרת בשל ראיות הנתיחה שלאחר המוות של ג'ייסון, שחושפות שהוא נרצח למעשה שבוע לאחר יום העצמאות, והיא מתוודה שהיא ניסתה לעזור לג'ייסון לברוח. בטי מפעילה מחדש את עיתון בית הספר, ה"בלו אנד גולד", ושולחת את ג'אגהד לחקור את הצופים שמצאו את שריל בנהר הסוויטווטר. במקביל, שריף קלר מגלה כי כל הראיות שלו נגנבו. בינתיים, ג'אגהד מציע לבטי לחקור את אחוזת ת'ורנהיל בחיפוש אחר רמזים, והשניים נתקלים בסבתם של ג'ייסון ושריל, רוז, שמגלה שג'ייסון ופולי, אחותה של בטי שנעלמה בנסיבות מסתוריות, היו מאורסים. ג'אגהד ובטי מסיקים שאביה, האל, אחראי לגניבת הראיות של השריף בעקבות היריבות בין משפחתה למשפחת בלוסום. חקירתם של בטי וג'אגהד מקרבת בין השניים, שאף מפתחים רגשות רומנטיים אחד כלפי השנייה ובמקביל מביאה אותם לפגוש פנים מול פנים את אחותה של בטי, פולי, שמוחזקת בכפייה במנזר האחיות החסד השקט, כשהיא לא מודעת למותו של ג'ייסון ונמצאת בחודש השביעי להריונה.
פולי מגלה לשריף קלר שג'ייסון היה אמור לבצע משלוח סמים עבור "כנופיית אופנוענים" תמורת כסף לפני ששניהם ברחו. לאחר מכן, במסיבת הלידה עבור התאומים של פולי, היא מבקשת להתגורר באחוזת ת'ורנהיל. כשאירוע משפחתי של משפחת בלוסום קרב, שריל מבקשת מארצ'י ללוות אותה, אך כאשר הוא מסרב, פנלופי משחדת אותו ללכת איתה. במהלך האירוע, ארצ'י לומד מפולי שהיא עברה לגור עם משפחת בלוסום במטרה לחשוף את האמת על מותו של ג'ייסון. לאחר שפרד נוסע לשיקגו על מנת לסיים את הליכי הגירושין שלו, ארצ'י נשאר לבדו ומשתכנע על ידי בטי לערוך לג'אגהד מסיבת יום הולדת שיוצאת משליטה במהירות, ובמהלכה, אף. פי., אביו של ג'אגהד ומנהיג הסרפנטס, ואליס מתווכחים ואף. פי. מרמז בגלוי שאליס היא סרפנטית לשעבר. אחרי המסיבה, ארצ'י מנחם את ורוניקה והשניים מתנשקים. להפתעתו של ארצ'י, אביו חוזר הביתה עם אמו, מרי, שמחליטה להישאר באופן זמני. בינתיים, במהלך נשף "השיבה הביתה", המשטרה מבצעת חיפוש בקרוואן של אף. פי. על פי צו חיפוש, ועוצרים אותו בטענה לרציחתו של ג'ייסון לאחר שמצאו ראיות, אך הנסיבות משכנעות את ארצ'י וורוניקה שאף. פי. הופלל.
בטי ואליס תופסות את האל מנסה להרוס את הראיות הקשורות לג'ייסון, והוא חושף בפניהם את הסוד המשפחתי שלהם: בני משפחת קופר הם למעשה דודניהם של משפחת בלוסום, מה שהופך את יחסיהם של ג'ייסון ופולי לגילוי עריות מבחינה טכנית. בעזרתו של קווין, ג'אגהד ובטי חוקרים את הקראוון, שם השניים מוצאים דיסק און קי מוסתר המכיל סרטון המתעד את קליפורד רוצח את ג'ייסון. ורוניקה מגלה שאביה סוף כל סוף שוחרר מהכלא ושהוא נמצא בדרכו לריברדייל. כאשר המשטרה הולכת לעצור את קליפורד, מתגלה שהוא כבר התאבד בתלייה ועם התאבדותו, מתברר שהוא היה מעורב בעסקי סמים ושג'ייסון גילה על כך, מה שהוביל לרציחתו על מנת למנוע ממנו לחשוף את האמת על העסק המשפחתי. הגילוי מנקה את אף. פי. מכל האישומים נגדו, אך נשאר עדיין במעצר משטרתי. במקביל, אליס מגלה לבטי שהיא נכנסה להריון בשנות התיכון, אך האל שלח אותה אל אחיות החסד השקט וגרם לה למסור את התינוק לאימוץ. הרוסה כתוצאה מסודותיו והתאבדותו של אביה, שריל מנסה להטביע את עצמה בנהר הסוויטווטר, אבל ארצ'י, יחד עם ורוניקה, בטי וג'אגהד, מציל אותה. מאוחר יותר באותו הלילה, שריל מעלה באש את אחוזת ת'ורנהיל, לחרדתה הרבה של פנלופי. העונה מסתיימת כששודד מסתורי הלובש ברדס שחור נכנס ל"פופ'ס שוקליט" בזמן שארצ'י ופרד סועדים שם, וכאשר ארצ'י מנסה להתערב, השודד יורה בפרד; מעשה שמאיים לגרור את ריברדייל לכאוס ואפלה מוחלטים.

עונה 2

לאחר שנורה, ארצ'י מחיש את פרד לבית החולים, שם חבריו וידידיו מנחמים אותו עד שפרד מתאושש. בטי וג'אגהד לומדים מפופ כי היורה לא לקח כסף כלל מן הקופה, מה שמצביע על כך שההתקפה כוונה נגד פרד. בינתיים, היירם חוזר לריברדייל, מה שמגביר את המתחים במשפחת לודג'. לאחר הירי, פופ מוכר בחשאי את המסעדה להיירם. בינתיים, ג'אדהד לומד שאביו עומד בפני 20 שנות מאסר ומבקש את עזרתה של פני פיבודי, עורכת דין סרפנטית שמסכימה לעזור לו בתמורה לטובה. ביער, מוס ומידג' קלאמפ מותקפים על ידי היורה של פרד, אך שורדים. בעקבות האירוע, ארצ'י מייסד משמר אזרחי לו הוא קורא "המעגל האדום", על מנת להגן על תלמידי ריברדייל. משפחת קופר מקבלת מכתב מהיורה המסתורי, שכעת מזדהה בשם "הברדס השחור", שבו הוא מודיע על כוונותיו להתמקד בחוטאים הגרים בריברדייל. מחשש לחייה ולחיי התאומים שלה, פולי עוזבת את העיר ונוסעת ל"חווה". לאחר עזיבתה, בטי מקבלת מכתב מהברדס השחור, שחושף שנאומה במהלך טקס היובל ה-75 לריברדייל נסך בו השראה למעשיו ונותן לה צופן שרק היא יכולה לפתור, ומאוחר יותר, היא אף מקבלת ממנו שיחת טלפון, במהלכה הוא מגלה שהוא יודע איפה פולי ומאיים להרוג אותה, אלא אם כן תפעל כדבריו. לאחר מכן, "הברדס השחור" משאיר מכתב ב"פופ'ס" שמאתגר את אזרחי ריברדייל לחיות במשך 48 שעות מבלי לחטוא או שהוא יהרוג שוב. ארצ'י, ג'אגהד, בטי, ורוניקה, ג'וסי ושריל מתכנסים כולם ב"פופ'ס", שם הברדס השחור מודיע באמצעות פופ שריברדייל נכשלה באתגר שלו. מתוך כוונה ללמוד על מקורותיו של הברדס השחור, ארצ'י וורוניקה עוקבים אחר עקבותיו של רוצח סדרתי שחי בעבר בריברדייל ונקרא "המרטש מריברדייל", שרצח את משפחת קונווי לפני שנהרג על ידי האזרחים במהלך לינץ'. החקירה מובילה את השניים לגלות שרק קונווי אחד שרד, השרת של התיכון, ג'וזף סוונסון. במהלך מסיבת הפרישה של אף. פי. מהסרפנטס, אף. פי. מגלה שג'אגהד שיתף פעולה עם פיבודי ומחליט להישאר בסרפנטס, וורוניקה וארצ'י; וג'אגהד ובטי נפרדים בעקבות מחלוקות ביניהם.
בטי וארצ'י, שממשיכים לחקור את עניין הברדס השחור ואף חולקים נשיקה רגעית, מאותגרים על ידי הברדס השחור למצוא את סוונסון. לאחר מרדף אחר הברדס השחור, שריף קלר יורה והורג את הברדס, שמתגלה כסוונסון עצמו. לאחר אירוע זה, ורוניקה וארצ'י ובטי וג'אגהד חוזרים להיות זוג, ובטי זורקת את כל ממצאיה על סוונסון, אך שומרת את הברדס שהוא העניק לה. למרות התנגדותו של האל, בטי ואליס עוקבים אחרי בנה של אליס, צ'יק, אותו היא מסרה לאימוץ. בתחילה, צ'יק מסרב לבוא איתן, אך מסכים לאחר שבטי מצילה אותו מתקיפה. בינתיים, ראש העיר מקוי מנסה להשתלט על העסקה שעשתה עם היירם והרמיוני, במהלכה היא פינתה חלקים נרחבים מהסאות'סייד, ובתגובה השניים מתכוונים לחשוף את הרומן שלה עם שריף קלר. ורוניקה, לעומתם, מזהירה אותה על כך, ומקוי מתפטרת מכהונתה. במקביל, היירם מציע לארצ'י, ורוניקה, בטי, וג'אגהד ללכת לבית האגם של לודג' עבור חופשה רומנטית, אך נוצרים מתחים ברביעייה, שרק מתגברים כשקבוצה של נערים פורצים לבית, אך אחד מאנשיו של היירם מגיע, הורג את אחד הפורצים, ומחזיר את הארבעה לריברדייל. ג'אגהד מגלה על תוכניתו של היירם להפוך את המבנה של תיכון סאות'סייד לבית כלא חדש, והוא פותח בשביתת רעב כמחאה. במקביל, פרד מכריז על ריצתו לראשות העיר נגד הרמיוני. בינתיים, שריל וטוני חושפות את רגשותיהן אחת לשנייה. במהלך החזרות של ההפקה המוזיקלית של "קארי", קווין מגלה לג'אגהד שהוא קיבל איומים לכאורה מהברדס השחור שדורש ללהק מחדש את תפקידה של קארי. קווין נכנע, ומידג' מחליפה את שריל כקארי. עם זאת, במהלך המחזמר, קיר התפאורה חושף את מידג' מתה, עם אזהרה מהברדס השחור על שובו.
בעקבות מותה של מידג', הציבור קורא לשריף קלר להתפטר. בינתיים, בטי וג'אגהד חוקרים את עברו של צ'יק ולומדים מאחיות החסד השקט שהוא למעשה מתחזה. בטי יוצרת קשר בחשאי עם הברדס השחור, שמציע לה להיפטר מצ'יק. צ'יק מתוודה בפני בטי שהוא רצח את אחיה האמיתי, צ'ארלס סמית', בעקבות כך, בטי מוסרת אותו לברדס השחור ולאחר מכן משקרת לאליס שהוא עזב את העיר, לפני שאליס מספרת לה שהאל נעדר בזמן החליפין, מה שמוביל אותה לחשוד שאביה הוא למעשה הברדס השחור האמיתי. הברדס השחור מתקיף את שריל, אך היא פוצעת אותו בעזרת חץ וקשת. בבית משפחת קופר, האל מאשש את חשדותיה של בטי לגבי זהותו בתור הברדס השחור האמיתי ובנוסף חושף שהוא בנו של המרטש מריברדייל לפני שבטי מביאה למעצרו. במטרה למנוע שפיכות דמים, ג'אגהד מוסר את עצמו לפני, ששוברת את הבטחתה, והגולים תוקפים אותו באכזריות, אך מצליח לשרוד את התקיפה. באמונה שייתכן שהיירם תכנן את הפיגוע בדיון, הרמיוני מגלה לוורוניקה שהיירם מתכנן לגבש את כל הסאות'סייד, על מנת להוציא לפועל את תוכניתו במלואה. ג'אגהד, ארצ'י ושריל מובילים את הסרפנטס אל נורת'סייד, שם הם מקבלים מקלט, ולאחר מכן, אף. פי. פורש וממנה את ג'אגהד ליורשו, וזה האחרון מצרף את שריל לשורותיהם. במקביל, הרמיוני זוכה בבחירות לראשות העיר. מאוחר יותר, היירם נפגש עם פני, פנלופי, קלאודיוס, שריף מינטה ומלאכי, כדי לדון בשיתוף הפעולה ביניהם. העונה מסתיימת כשהיירם מבצע את מהלך הנקמה שלו בארצ'י, ובזמן שזה האחרון מושבע לנשיאות מועצת התלמידים, הוא נעצר שלא בצדק על ידי שריף מינטה בטענה לרצח אחד הנערים מבית האגם שאחד מאנשיו של היירם הרג קודם לכן.

פיתוח

אולפני "האחים וורנר" החלו בפיתוח סרט על עלילותיו של ארצ'י ב-2013, לאחר שניהלו שיחות מול התסריטאי רוברטו אגירה-סאקאסה והבמאי ג'ייסון מור, במטרה להציג את חבורתו של ארצ'י בקולנוע בסרט קומדיית נעורים בהשראתו של הבמאי ג'ון יוז. הצמד הביאו את הפרויקט ל"האחים וורנר", שם סמנכ"ל האולפנים המליץ ​​להם לכוון את הפרויקט לכיוון שאפתני יותר, שיכלול נסיעות בזמן או פורטלים בין-ממדיים, והציע להם ללהק את לואיס סי. קיי. לדמותו של ארצ'י המבוגר. דן לין ורוי לי נשכרו להפיק את הפרויקט, שבסופו של דבר אותחל כשסדרי העדיפויות באולפנים השתנו והעמידו בראשונה סרטים גדולים יותר, ועוצב מחדש כסדרת טלוויזיה. במקור, הסדרה הייתה אמורה להיות מופקת על ידי הרשת "FOX", אך אלו האחרונים החליטו שלא להתקדם עם הפרויקט ולנטוש אותו. לאחר מכן, ב-2015, הסדרה עברה לרשת "The CW", שהחליטו להעלות לשידור את פרק הפיילוט ב-26 בינואר 2017. ב-7 במרץ 2017 הודיעה "The CW" כי הסדרה חודשה לעונה השנייה.
ובאוקטובר 2019 תעלה לסדרה עונה רביעית.

ליהוק

תהליך ליהוק השחקן המתאים לדמותו של ארצ'י היה קשה, ואגירה-סאקאסה העיד על התהליך כי "אני חושב שבחנו [לתפקיד] כל בחור צעיר ג'ינג'י בלוס אנג'לס ממש באופן מילולי. זה [התהליך] בהחלט הרגיש ככה". צוות ההפקה מצא את קיי. ג'יי. אפא רק שלושה ימים לפני שהם היו צריכים להציג מבחני מסך עבור הרשת, דבר שיצר מתח בימים האחרונים לקראת הצגת ההפקה לאולפנים.
באפריל 2017, הוכרז כי השחקן מארק קונסאולוס חתם על תפקיד ראשי בעונה השנייה כאביה של ורוניקה לודג', היירם לודג'. עבור השחקן, התפקיד היה בעדיפות שנייה לעומת תפקידו הנוכחי בסדרה "פיץ'", אך לאחר מכן, ב-1 במאי 2017, הוכרז כי הסדרה בוטלה. חודש לאחר מכן, הוכרז שצ'ארלס מלטון יגלם את דמותו של רג'י בעונה השנייה לאחר שהשחקן הקודם שגילם אותו בעונה הראשונה, רוס באטלר עזב לאור קידומו לתפקיד ראשי בסדרה "13 סיבות". כמו כן, דווח כי קייסי קוט, ששיחק את קווין קלר, קודם לתפקיד ראשי. ביולי 2017, הוכרז כי כוכבת דם אמיתי, בריט מורגן, לוהקה לתפקיד משני בדמותה של פני פיבודי, עורכת דין מושחתת וחברת "הנחשים הדרומיים" המכונה "מהפנטת הנחשים". באוגוסט 2017, נודע כי השחקן גראהם פיליפס ישחק את ניק סנט קלייר, בן זוגה לשעבר של ורוניקה מניו יורק.

צילומים

צילומי הפיילוט החלו באותה שנה ב-14 במרץ 2015 והסתיימו ב-1 באפריל 2015 בונקובר ובקולומביה הבריטית. הפקת 12 הפרקים הנותרים של העונה הראשונה החלו ב-7 בספטמבר 2016 בוונקובר. בין הסטים של הסדרה נמצא הסט שמשמש בתור הדיינר "פופ'ס שוקלט", שצולמה במסעדה פעילה ששימשה כסט עבור הפיילוט. הסט היה כה מציאותי עד שאפילו נהג משאית חנה במקום, מתוך אמונה שהמקום אמיתי. צילומי העונה השנייה צולמו גם בוונקובר וגם בעמק פרייזר הסמוך. הצילומים הראשיים החלו ב-22 ביוני 2017. קו הצילום האווירי של ריברדייל נלקח למעשה מסטי צילומים ששימשו את הסדרות "שקרניות קטנות ויפות", "בנות גילמור" ו"חשיפה לדרום".

רפרנסים לסרטים ולסדרות טלוויזיה אחרות

מספר מבקרים ציינו כי כותרות הפרקים של הסדרה, נלקחות לעיתים קרובות באופן ישיר או מרומז מכותרות של סרטים ישנים. לדוגמה, הכתבת דה אליזבת מהאתר "TeenVogue" ציינה כי שמו של פרק הפיילוט של ריברדייל נקרא "River's Edge", על שם סרט באותו השם משנת 1986, וגם כי שם פרק סיום העונה, "The Sweet Hereafter", לוקח את שמו מסרט באותו השם משנת 1997. המפיק בפועל, רוברטו אגוויר-סאקאסה ציין שזו הייתה בחירה מכוונת, במטרה לרמוז על מה שיקרה באותו פרק.
בנוסף, קייטי-קואיז סמית' מהאתר "פופבאז", ציינה כי נקודות הפתיחה של ריברדייל משקפות את אלו של סדרת הטלוויזיה "טווין פיקס", והן נועדו לשמש מחווה ליוצר הסדרה, דייוויד לינץ'.
פרקו הארבעה עשר של עונתה השנייה של הסדרה כלל עלילה במהלכה שריל, טוני, קווין וג'וזי הולכים לראות את הסרט "באהבה, סיימון", סרט אמיתי שהופק על ידי "נטפליקס" ובוים על ידי מפיק ויוצר הסדרה, גרג ברלנטי.

מוזיקה

נאמברים מוזיקליים מוצגים לאורך הסדרה, כשילוב של גרסאות כיסוי ונאמברים מקוריים. שירים המבוצעים במהלך הפרקים יוצאים כסינגלים דיגיטליים לאחר השידור הפרק בו הושמעו לראשונה; חברת התקליטים "WaterTower Music" פרסמה מהדורת אוסף דיגיטלי של שירי העונה הראשונה ב-12 במאי 2017, ושל שירי העונה השנייה ב-18 במאי 2018.
אלבום הפסקול שנכתב על ידי המלחין בלייק נילי עבור העונה הראשונה הופץ על גבי דיסק קומפקטי על ידי חברת התקליטים "La-La Land Records", ובו זמנית הפך זמין להורדה על ידי "WaterTower Music", ב-18 ביולי 2017, ואילו אלבום הפסקול שנכתב על ידי בלייק נילי ושרי צ'ונג עבור העונה השנייה הופץ באופן דיגיטלי על ידי "WaterTower Music" ב-16 בנובמבר 2018.
חברת "WaterTower Music" הפיצה את השירים המבוצעים בפרקים המוזיקליים של הסדרה באלבומים נפרדים. "Carrie: The Musical episode soundtrack" הופץ ב-19 באפריל 2018 ולאחר מכן הופצה מהדורת ויניל בחנויות "Urban Outfitters" ב-13 ביולי. "Heathers: The Musical episode soundtrack" הופץ ב-21 במרץ 2019.

שידור

נטפליקס רכשה את זכויות השידור הבינלאומיות הבלעדיות של "ריברדייל", מה שהופך את הסדרה לזמינה כסדרה מקורית בשירותי הסטרימינג שלה פחות מיום לאחר השידור המקורי שלה בארצות הברית.

שיווק

ביולי 2016, צוות השחקנים ומפיקי הסדרה השתתפו בכנס הקומיק-קון, סן דייגו, על מנת לקדם את הסדרה, שם הם חשפו את שם הפרק הראשון - "פרק ראשון: גדת הנהר". הטריילר הראשון של הסדרה שוחרר בתחילת דצמבר 2016, בעוד טיזרים נוספים הגיעו מאוחר יותר באותו חודש ובתחילת 2017. "The CW" אף נתנו חסות למספר רב של קטעי וידאו, שמלמדים לבשל מאכלים פופולריים ביקום של "ארצ'י קומיקס".

עיבוד לקומיקס

יחד עם קידום נרחב של סדרת הטלוויזיה באמצעות חוברות הקומיקס שהם פרסמו מאז ינואר 2017, "ארצ'י קומיקס" פרסמו עיבוד קומיקסי לסדרה, שכולל קשתות עלילתיות שמתרחשות בין העלילות של הסדרה. בראש המיזם של עיבוד הסדרה לחוברות הקומיקס עומד המפיק רוברטו אגירה-סאקאסה עצמו, יחד עם תסריטאים שונים אחרים מהסדרה. בנוסף, לסדרה יצא אף חוברת קומיקס שמציעה פיילוט שונה וחד-פעמי לסדרה, שהודפס על ידי אליטה מרטינז ויצא לאור במרץ 2017. סדרת חוברות הקומיקס של "ריברדייל" יצאו לאור החל מאפריל 2017.
בנוסף לעיבוד הקומיקסי עבור הסדרה, "ארצ'י קומיקס" הפיצו סדרה של רומנים גרפיים תחת הכותרת "הדרך לריברדייל". סדרה זו מספרת על אירועים מוקדמים יותר שהתרחשו לפני עלילות הסדרה, במטרה להציג לקהל של סדרת הטלוויזיה את סדרת הקומיקס המקורית ממנה הסדרה לקחה את מקורותיה והשראותיה. בחודשים שלאחר מכן, "ארצ'י קומיקס" הדפיסו מחדש את הכרכים של "הדרך לריברדייל" כקטעי יומן. הכרך הראשון יצא לאור במרץ 2017.